Riigikogu deklaratsioon põhiseadusliku riigivõimu taastamisest
Kõikumatus usus ja vankumatus tahtes kindlustada ja arendada
iseseisvat Eesti Vabariiki võtsid Eesti kodanikud — Eesti Vabariigi 1938.
aastal jõustunud põhiseaduse alusel — 1992. aasta 28. juuni rahvahääletusel
vastu uue põhiseaduse.

Uuele põhiseadusele tuginedes valisid Eesti kodanikud 1992. aasta
20. septembril VII Riigikogu — esimese põhiseadusliku parlamendi pärast
Teist maailmasõda.

Riigikogu kuulutab: 1990. aasta märtsis väljakuulutatud üleminekuperiood Eestis on lõppenud. Eesti Vabariigi põhiseaduslik riigivõim on taastatud.

Praegune Eesti Vabariik on õigussubjektina samane 1918. aasta 24.
veebruaril väljakuulutatud Eesti Vabariigiga, mis 1940. aastal langes
Nõukogude Liidu agressiooni ohvriks ja inkorporeeriti ebaseaduslikult
Nõukogude Liidu koosseisu.

Riigikogu avaldab tänu riikidele, kes meile rasketel okupatsiooni
aastakümnetel Eesti Vabariiki jätkuvalt de jure tunnustasid. See tegi
võimalikuks iseseisvuse taastamise de facto 1991. aasta 20. augustil.

Riigikogu kinnitab, et Eesti on valmis arendama vastastikusele
mõistmisele ja usaldusele rajatud suhteid maailma riikide ja rahvastega.
Eestimaal on alanud aeg, kus igaüks, olenemata rahvusest või
kodakondsusest, saab pühendada oma jõu ja tahte vaba ning demokraatliku
Eesti ülesehitamisele.

Me ütleme eestlastele võõrsil: kodu uks on lahti!

Eesti, sa seisad taas lootusrikka tuleviku lävel!

Riigikogu esimees Ü. NUGIS

Tallinn, 7. oktoobril 1992.

1992
Riigi Teataja